### SYDDANSK UNIVERSITET 21. februar 2013

Det Humanistiske Fakultet GS

Notat fra institutledermøde den 21. januar 2013.

Til stede var: Dekanen, Steffen Nordahl Lund (forlod mødet efter punkt 2), Jesper Carlsen, Anne Jensen, Per Krogh Hansen, Lars Binderup, Mads Funding, Lisbeth Broegaard Petersen og Gitta Stærmose.

Ad 1. Godkendelse af notat fra møde den 11. december 2012.

Godkendt.

Ad 2. Meddelelser.

a) Nyt fra Dekanen.

Det blev præciseret, at betaling for deltagelse i **studielederkurser** er en fakultær opgave.

Dekanen orienterede om det indgåede og **forpligtende samarbejde mellem SDU og Griffith University**. Der er pr. år afsat kr. 600.000 (seed money) til forskningsområder hvor parterne kan samarbejde. Der er p.t. mulighed for tildeling af 20.000 kr. til en ph.d.-studerende fra hvert fakultet til brug for miljøskift på University of Griffith i 2013. (Institutlederne har frist til den 8. februar 2013 med henblik på at melde navn ind på en kandidat samt kortfattet redegørelse for formål og opholdets længde).

**Ministeriets nye innovationsstrategi**.

Orientering om status for **SDU’s strategi- og ledelsesgrundlag**. Målepunkter i forhold til definerede fokusområder blev drøftet:

Uddannelse: kvalitetsuddannelse til alle studerende; aktive læringsformer, pædagogiske tiltag; livslang læring (efter- og videreuddannelse); tværdisciplinær undervisning;

Internationalisering: Fastholdelse af studerende på kandidatuddannelser; øget antal engelsksprogede uddannelser; sprogpolitik; flere fælles publikationer med internationale forskere; strategiske partnerskaber;

Forskning: Fortsat fokus på publikationer; tværvidenskabeligt forskningssamarbejde;

Samfundsmæssig forankring: Sammenhæng i uddannelsessystemet, således at alle aktiviteter kan hænges op på en eller anden form for lokal forankring.

b) Nyt fra institutlederne.

Institutlederne orienterede blandt andet om **SDU 2020 designsatsning**, **IT-uddannelse(r) i Sønderborg** samt **administrativ opgaveplacering af Videnscenter** (Humlehaveskolen).

c) Nyt fra Prodekanen.

Konstituerende møde i **Internationalt Udvalg** den 8. januar 2013. Der var i udvalget enighed om i første omgang at have særlig fokus på balanceproblemet. I forhold til indgående studerende skal man være opmærksom på, at kurser der bedømmes med bestået/ikke bestået skaber problemer for denne gruppe studerende, idet hjeminstitutionerne oftest ikke godkender denne bedømmelsesform.

Uddannelsesrådets (SDU) første møde.

**Digital eksamen og printning**. Der var enighed om at der i en overgangsperiode og hvor særlige forhold i øvrigt gør sig gældende kan tilbydes printning. Ved **udpegning af nye censorer** vil det imidlertid være **et vilkår** at rette digitalt.

Jesper Carlsen gjorde opmærksom på, at der er behov for **kurser i digital retning på Ipads**. Endvidere har særligt arkæologi et problem med billeder på Ipads.

Der er uddelt kr. 600.000 fra den fakultære pulje til **decentrale projekter under De studerende i centrum**. Der er ikke uddelt midler til indkøb af f.eks. møbler og kameraer, samt ekskursioner/studierejser.

Ad 3. Status for de nye institutter.

Institutlederne gav en kort orientering.

Ad 4. SDUjob - rekrutteringsportal som pilotprojekt på Det Humanistiske Fakultet.

Mads Funding redegjorde kort for pilotprojektet. Der blev fra institutledernes side gjort opmærksom på, at man ved indførelse af lignende på såvel Københavns som Aarhus Universitet havde erfaret, at det var blevet sværere at nedsætte bedømmelsesudvalg.

Institutlederne tilsluttede sig, at pilotprojektet gennemføres på Det humanistiske Fakultet, idet der dog blev ytret ønske om at der udarbejdes en præambel til brug for relevante aktører i processen.

Ad 5. Økonomi.

a) Status fra institutlederne om nye stillinger (egne basismidler).

Institutlederne orienterende om status for opslag af nye stillinger.

b) Serviceniveau i forbindelse med mundtlige eksaminer.

Der har vist sig at være en særdeles forskellig servicering af censorer på fakultetets studiesekretariater. Der var enighed om, at dette med fordel kan drøftes med studielederne på Uddannelsesrådets næste møde.

c) Procedure for tildeling af annua.

Der er behov for klare snitflader til håndtering af opgaver omkring rejseafregning (censorer), rekvisition af DVIP-censorer, afregning af ekstern censur, gæsteforelæsninger, forskningsrelaterede forelæsninger samt studierelaterede midler m.m. Da studiesekretariaterne ikke har den fornødne økonomiske kompetence, er der ønske om at de økonomiske transaktioner i forhold til ovennævnte opgaver teknisk varetages af institutsekretariaterne.

Mads Funding indkalder institutsekretærerne til møde med henblik på afklaring af institutternes hidtidige håndtering af denne type sager.

Det blev aftalt, at Anne Jensen sørger for at institutlederkredsen modtager de af det tidligere IFPR fastlagte retningslinier for studierelaterede midler m.m.

Ad 6. PURE – status.

Institutlederne orienterede om status for indtastninger/godkendelser i PURE.

Der var bred enighed om, at der er behov en kvalificering af rubriceringen af forskernes bidrag til PURE. Emnet forventes behandlet på et kommende seminar.

Ad 7. Eventuelt.

Der arrangeres besøg på Det Adelige Jomfrukloster for mulige fremtidige brugere.

Med venlig hilsen

Flemming G. Andersen

dekan